PHOL มั่นใจรายได้ปีนี้โต 30% ตามเป้า หลังตุน Backlog กว่า 260 ลบ.
PHOL มั่นใจรายได้ปี 59 โต 30% ตามเป้า หลังตุน Backlog มูลค่า 260 ลบ. คาดรับรู้รายได้ในปีนี้เกือบทั้งหมด พร้อมลุยประมูลงานระบบน้ำประปาชุมชนเพิ่มในปีงบประมาณ 60 ตั้งเป้าคว้างานมูลค่ารวมไม่ต่ำกว่า 600 ลบ.
25 ส.ค. 2559

นายบุญชัย สุวรรณวุฒิวัฒน์ ประธานเจ้าหน้าที่บริหาร บริษัทผลธัญญะ จำกัด (มหาชน) หรือ PHOL เปิดเผยว่า ภาพรวมธุรกิจในปีนี้มีทิศทางเติบโตขึ้นอย่างต่อเนื่องตามแผนงานที่บริษัทวางไว้และมั่นใจว่ารายได้ปีนี้จะเติบโต 30% ตามเป้าหมาย โดยแนวโน้มผลประกอบการช่วงครึ่งปีหลังจะเติบโตต่อเนื่องจากช่วงครึ่งปีแรก สอดคล้องกับการขับเคลื่อนโครงการต่างๆ ของภาครัฐบาลและภาคอุตสาหกรรม
ขณะที่มีงานโครงการประปาชุมชนในมือที่รอรับรู้รายได้ (Backlog) อีกประมาณ 260 ล้านบาท คาดว่าจะทยอยรับรู้รายได้ในปีนี้เกือบทั้งหมด โดยในช่วงต้นปีที่ผ่านมาเซ็นสัญญารับงานแล้ว 135 โครงการ รวมมูลค่ากว่า 400 ล้านบาท ซึ่งเริ่มทยอยรับรู้รายได้ไปบ้างแล้วตั้งแต่ไตรมาส 1 และไตรมาส 2 ที่ผ่านมา และจะสามารถรับรู้รายได้อย่างต่อเนื่อง เนื่องจากโครงการดังกล่าวมีระยะเวลาในการก่อสร้างเฉลี่ยโครงการละประมาณ 6-8 เดือน ดังนั้นส่วนที่เหลือจะทยอยรับรู้ต่อเนื่องจนถึงสิ้นปี 59
นอกจากนี้บริษัทเตรียมความพร้อมเข้าประมูลงานระบบน้ำประปาชุมชนเพิ่มในปีงบประมาณ 60 โดยวางเป้าหมายได้รับงานมูลค่ารวมไม่ต่ำกว่า 600 ล้านบาท หลังจากในปี 59 เข้ารับงานก่อสร้างระบบประปาชุมชนอย่างต่อเนื่อง